義娼吟
作者：姚勉
朝代：宋

paragraphs: 燕子樓中一搦春，十年紅袖消香塵。
尚書墓上白楊拱，曉燈猶伴孤眠人。
楚樓佳麗清梅似，識得詞中秦學士。
玉盂一笑古藤陰，便學斷腸河滿子。
燕樓寂寞楚樓空，鄭家雲英千古同。
崔徽心事照秋月，玉京舊恨啼春風。
人生交態分貴賤，况是死生情分變。
域蘞未綠拜無人，千里素車那復見。
知義如今到此流，冠猴襟馬皆堪羞。